Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u 2009. godini. Na osnovu službene evidencije o prisutnosti narodnih poslanika, konstatujem da sednici prisustvuje 175 narodnih poslanika. Podsećam vas da je članom 86. stav 5. Poslovnika Narodne skupštine predviđeno da kvorum za rad Narodne skupštine prilikom usvajanja zapisnika sa prethodnih sednica i utvrđivanja dnevnog reda, postoji ako je na sednici Narodne skupštine prisutno najmanje 126 narodnih poslanika. Radi utvrđivanja kvoruma za rad Narodne skupštine, molim vas da ubacite svoje identifikacione kartice u poslaničke jedinice elektronskog sistema. Primenom elektronskog sistema za glasanje utvrđeno je da je u sali prisutno 130 narodnih poslanika, odnosno da je prisutno više od 126 narodnih poslanika i da postoje uslovi za rad Narodne skupštine. Pošto je Narodna skupština završila pretres o svim tačkama dnevnog reda, prelazimo na odlučivanje. Prelazimo na 1. tačku dnevnog reda: – PREDLOG ODLUKE O UTVRĐIVANjU SASTAVA STALNIH DELEGACIJA NARODNE SKUPŠTINE REPUBLIKE SRBIJE U MEĐUNARODNIM PARLAMENTARNIM INSTITUCIJAMA Pošto je Narodna skupština obavila jedinstveni pretres o Predlogu odluke, pre nego što pređemo na odlučivanje podsećam vas da, na osnovu člana 105. stav 2. tačka 15. Ustava Republike Srbije, Narodna skupština utvrđuje sastav stalnih delegacija Narodne skupštine Republike Srbije u međunarodnim parlamentarnim institucijama većinom glasova svih narodnih poslanika. Prelazimo na odlučivanje. Stavljam na glasanje Predlog odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama, sa ispravkama. Molim narodne poslanike da pritisnu odgovarajući taster na poslaničkoj jedinici. Zamoliću službu da mi pomogne. Molim vas, ponovićemo glasanje. Za 151, protiv 48, uzdržan jedan, nije glasalo 9, od 209 narodnih poslanika. Konstatujem da je Narodna skupština većinom glasova svih narodnih poslanika usvojila Predlog odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama, sa ispravkama. Prelazimo na 2. tačku dnevnog reda: – PREDLOG ODLUKE O RAZREŠENjU I IMENOVANjU ČLANOVA I ZAMENIKA ČLANOVA REPUBLIČKE IZBORNE KOMISIJE Pošto je Narodna skupština obavila jedinstveni pretres o Predlogu odluke, pre nego što pređemo na odlučivanje podsećam vas da, na osnovu člana 105. stav 2. tačka 15. Ustava Republike Srbije, Narodna skupština razrešava i imenuje članove i zamenike članova Republičke izborne komisije većinom glasova svih narodnih poslanika. Takođe vas podsećam da je potrebno da se Narodna skupština izjasni i o amandmanu podnetom na Predlog odluke. Prelazimo na odlučivanje o amandmanu. Na Glavu II Predloga odluke amandman je podneo narodni poslanik Zoran Ostojić. Stavljam na glasanje ovaj amandman. Za 181, protiv dva, nije glasalo 24, od 207 poslanika. Konstatujem da je Narodna skupština prihvatila amandman. Pošto smo završili odlučivanje o amandmanu, prelazimo na odlučivanje o Predlogu odluke u celini. Stavljam na glasanje Predlog odluke o razrešenju i imenovanju članova i zamenika članova Republičke izborne komisije, u celini. Za 145, protiv 48, uzdržan jedan, nije glasalo 20, od 214 narodnih poslanika. Konstatujem da je Narodna skupština većinom glasova svih narodnih poslanika usvojila Predlog odluke o razrešenju i imenovanju članova i zamenika članova Republičke izborne komisije, u celini. Prelazimo na 3. tačku dnevnog reda: – PREDLOG ODLUKE O IZMENAMA ODLUKE O IZBORU ČLANOVA ODBORA NARODNE SKUPŠTINE REPUBLIKE SRBIJE Pošto je Narodna skupština obavila jedinstveni pretres o Predlogu odluke, a pre prelaska na odlučivanje, podsećam vas da, na osnovu člana 105. stav 2. tačka 15. Ustava Republike Srbije, Narodna skupština o izboru članova odbora odlučuje većinom glasova svih narodnih poslanika. Prelazimo na odlučivanje. Stavljam na glasanje Predlog odluke o izmenama Odluke o izboru članova odbora Narodne skupštine Republike Srbije, koji je podnela poslanička grupa G17 plus. Za 215, od 215 narodnih poslanika. Konstatujem da je Narodna skupština većinom glasova svih narodnih poslanika usvojila Predlog odluke o izmeni Odluke o izboru članova odbora Narodne skupštine Republike Srbije, koji je podnela poslanička grupa G17 plus. Pošto je u toku sednice ukazano na povrede Poslovnika Narodne skupštine, podsećam vas na odredbu člana 100. stav 4. Poslovnika, prema kojoj ako i posle objašnjenja predsednika Narodne skupštine narodni poslanik ostane pri tvrdnji da je Poslovnik povređen, Narodna skupština će, bez pretresa, odlučiti o tom pitanju u danu za glasanje. Saglasno navedenoj odredbi Poslovnika prelazimo na odlučivanje. Narodni poslanik Miloš Aligrudić, na sednici 26. januara 2009. godine, u 10 časova i 12 minuta, ukazao je na povredu članova 27. i 77. Poslovnika. Molim da Narodna skupština odluči da li su povređeni navedeni članovi Poslovnika. Za 51, protiv 122, nije glasalo 32, od 205 narodnih poslanika. Konstatujem da je Narodna skupština odlučila da nisu povređeni navedeni članovi Poslovnika. Narodni poslanik Miloš Aligrudić, na sednici 26. januara 2009. godine, u 10 časova i 17 minuta, 10 časova i 27 minuta, 10 časova i 29 minuta i 10 časova i 32 minuta, ukazao je na povredu člana 27. Poslovnika. Molim da Narodna skupština odluči da li je povređen navedeni član Poslovnika. Protiv 121, nije glasalo 48, od 169 narodnih poslanika. Konstatujem da je Narodna skupština odlučila da nije povređen navedeni član Poslovnika. Narodni poslanik Nataša Jovanović, na sednici 26. januara 2009. godine, u 10 časova i 18 minuta, ukazala je na povredu članova 46, 77. i 104. Poslovnika. Molim da Narodna skupština odluči da li su povređeni navedeni članovi Poslovnika. Za 20, protiv 123, nije glasalo 28, od 171 narodnog poslanika. Konstatujem da je Narodna skupština odlučila da nisu povređeni navedeni članovi Poslovnika. Narodni poslanik Nataša Jovanović, na sednici 26. januara 2009. godine, u 10 časova i 43 minuta, ukazala je na povredu člana 104. Poslovnika. Molim da Narodna skupština odluči da li je povređen navedeni član Poslovnika. Za 49, protiv 123, nije glasalo pet, od 177 poslanika. Konstatujem da je Narodna skupština odlučila da nije povređen navedeni član Poslovnika. Narodni poslanik Dragan Šormaz, na sednici 26. januara 2009. godine, u 10 časova i 50 minuta, ukazao je na povredu člana 104. Poslovnika. Molim da Narodna skupština odluči da li je povređen navedeni član Poslovnika. Protiv 121, nije glasalo 30, od 151 narodnog poslanika. Konstatujem da je Narodna skupština odlučila da nije povređen navedeni član Poslovnika. Narodni poslanik Zoran Krasić, na sednici 26. januara 2009. godine, u 10 časova i 52 minuta i 11 časova i 32 minuta, ukazao je na povredu člana 27. Poslovnika. Molim da Narodna skupština odluči da li je povređen navedeni član Poslovnika. Za 48, protiv 124, nisu glasala četiri, od 176 poslanika. Konstatujem da je Narodna skupština odlučila da nije povređen navedeni član Poslovnika. Narodni poslanik Gordana Pop-Lazić, na sednici 26. januara 2009. godine, u 11 časova i 47 minuta, ukazala je da je predsedavajuća Gordana Čomić, potpredsednik Narodne skupštine povredila odredbe Poslovnika zbog toga što nije postupila po zahtevu narodnog poslanika Gordane Pop-Lazić, u vezi sa traženjem obaveštenja od ministra spoljnih poslova. Molim da Narodna skupština odluči da li je povređen navedeni član Poslovnika. Za 49, protiv 124, nisu glasala tri, od 176 poslanika. Konstatujem da je Narodna skupština odlučila da nije povredila odredbe Poslovnika. Narodni poslanik Dragan Todorović, na sednici 26. januara 2009. godine, u 12 časova i 19 minuta, ukazao je na povredu čl. 77. i 104. Poslovnika. Molim da Narodna skupština odluči da li je povređen navedeni član Poslovnika. Za 48, protiv 123, nije glasalo 6, od 177 narodnih poslanika. Konstatujem da je Narodna skupština odlučila da nisu povređene odredbe Poslovnika. Narodni poslanik Nada Kolundžija, na sednici 26. januara 2009. godine, u 13 časova i 53 minuta, ukazala je da je narodni poslanik Nataša Jovanović povredila član 101. Poslovnika. Molim da Narodna skupština odluči da li je povređen navedeni član Poslovnika. Za 126, nije glasalo pet, od 131 narodnog poslanika. Konstatujem da je Narodna skupština odlučila da je povređen navedeni član Poslovnika. Narodni poslanik Dragan Šormaz, na sednici 26. januara 2009. godine, u 15 časova i pet minuta, ukazao je da su narodni poslanici Slavica Đukić-Dejanović, predsednik Narodne skupštine i dr Dragoljub Mićunović, predsednik Odbora za inostrane poslove, povredili odredbe Poslovnika. Molim da Narodna skupština odluči da li je povređen navedeni član Poslovnika. Protiv 124, nije glasalo četvoro, od 128 narodnih poslanika. Konstatujem da je Narodna skupština odlučila da nisu povređene odredbe Poslovnika. Narodni poslanik Nataša Jovanović, na sednici 26. januara 2009. godine, u 17 časova i 34 minuta, ukazala je da je narodni poslanik Dragoljub Mićunović, predsednik Odbora za inostrane poslove povredio odredbe Poslovnika. Molim da Narodna skupština odluči da li je povređen navedeni član Poslovnika. Za 48, protiv 123, nije glasalo četvoro, od 175 poslanika. Konstatujem da je Narodna skupština odlučila da nisu povređene odredbe Poslovnika. Narodni poslanik Slobodan Maraš, na sednici 28. januara 2009. godine, u 17 časova i 17 minuta, ukazao je da je predsedavajuća Gordana Čomić, potpredsednik Narodne skupštine povredila član 100. stav 3. Poslovnika. Molim da Narodna skupština odluči da li je povređen navedeni član Poslovnika. Za jedan, protiv 124, nije glasalo troje, od 128 poslanika. Konstatujem da je Narodna skupština odlučila da nije povređen navedeni član Poslovnika. Pošto je Narodna skupština obavila razmatranje svih tačaka dnevnog reda ove sednice i odlučivanje o njima, saglasno članu 99. Poslovnika, zaključujem sednicu Trećeg vanrednog zasedanja Narodne skupštine Republike Srbije u2009. godini.